**Jakov Milatović** (kyrillinen: Јаков Милатовић; s. 7. joulukuuta 1986) on Montenegron presidentti 20. toukokuuta 2023 alkaen.

Tausta ja yksityiselämä
-----------------------

Valmistuttuaan Montenegron yliopistosta hän jatkoi opintojaan Illinois'n osavaltionyliopistossa sekä jonkin verran myös Roomassa ja Wienissä. Taloustieteen maisterin tutkinnon hän suoritti Oxfordin yliopistossa. Tämän jälkeen hän työskenteli pankeissa niin kotimaassaan kuin ulkomaillakin.

Uskonnolliselta vakaumukseltaan Milatović on ortodoksi ja hän kuuluu Serbian ortodoksiseen kirkkoon. Hän on naimisissa Milena Milatovićin kanssa, ja parilla on kolme lasta.

Poliittinen ura
---------------

Vuosina 2020–2022 Milatović toimi maansa valtiovarainministerinä.

Eurooppa nyt! -puolue nimesi Milatovićin presidentinvaaliehdokkaakseen vain kolme viikkoa ennen vaalipäivää. Syynä tähän oli se, että puolueen alkuperäinen ehdokas, Milojko Spajić, paljastui Montenegron ja Serbian kaksoiskansalaiseksi, mikä on Montenegron lakien mukaan laitonta. Vaalikampanjansa aikana Milatović pyrki keskittymään enemmän maan talouden ja EU-jäsenyyden edistämiseen kuin montenegrolaisten identiteettikysymykseen siitä, ovatko nämä etnisesti montenegrolaisia vai serbejä.

Hänet valittiin Montenegron presidentiksi 2. huhtikuuta 2023 käydyllä presidentinvaalin toisella kierroksella, jossa hän voitti istuvan presidentin Milo Đukanovićin. Tutkinnoltaan hän on ekonomisti ja hän oli toiminut ennen tätä Montenegron valtiovarainministerinä.

### Poliittisia kantoja

Milatovićin poliittisia kantoja on kuvattu keskustalaisiksi sekä populistisiksi.

Milatović kannattaa Montenegron liittymistä Euroopan unioniin, minkä lisäksi hän myös kannattaa ns. Open Balkan -aloitetta.

Milatović kannattaa Kosovon itsenäisyyden tunnustamista ja kielsi jo ennen virkaan astumistaan väitteet, joiden mukaan Montenegro olisi vetämässä tunnustuksensa pois. Tuolloin hän myös sanoi, että Montenegro kannattaa tämän asian suhteen kaikkea sitä, mistä Kosovo ja Serbia ovat samaa mieltä.

Lähteet
-------

1. ↑  The swearing ceremony of the new President of Montenegro, Begaj and Osmani are invited *Euronews Albania*.  20.5.2023. Viitattu 22.5.2023. (englanniksi)
2. ↑  Andy Heil: Jakov Milatovic, The Man Who Unseated Montenegro's Longtime Leader *Radio Free Europe/Radio Liberty*.  3.4.2023. Viitattu 22.5.2023. (englanniksi)
3. ↑  Milatović: Decu sam krstio u SPC *Direktno*.  24.3.2023. Viitattu 22.5.2023. (serbiaksi)
4. ↑  Izabrana 42. Vlada Crne Gore *Vlada Crne Gore*. Viitattu 22.5.2023.
5. 1 2  Presidential Elections in Montenegro: The identity question as a sticking point *Friedrich Naumann Foundation*.  17.3.2023. Viitattu 22.5.2023. (englanniksi)
6. ↑  Montenegron presidentinvaalit | Entinen valtiovarainministeri julisti voiton toisella kierroksella *Helsingin Sanomat*.  2.4.2023. Viitattu 22.5.2023.
7. ↑  Montenegro elections: Long-standing leader Milo Djukanovic suffers defeat *BBC News*.  3.4.2023. Viitattu 22.5.2023. (englanniksi)
8. ↑  Litijaš i desni populista Jakov Milatović nije građanski, nego u osnovi većinski kandidat kleronacionalista *Portal Analitika*. Viitattu 22.5.2023. (serbiaksi)
9. ↑  Milatović: Uvešću Crnu Goru u EU, a sjever Crne Gore preporoditi *vijesti.me*. Viitattu 22.5.2023. (serbiaksi)
10. ↑  Milatović: Prijateljski sa Vučićem, bolje u Otvoreni, nego u zatvoreni Balkan *N1*.  20.4.2023. Viitattu 22.5.2023. (serbiaksi)
11. ↑  Montenegro won’t withdraw recognition of Kosovo as the EU calls for calm *Euractiv*.  6.4.2023. Viitattu 22.5.2023. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |